Кніга прадстаўляе вершы і пераклады маладой паэтэсы Юліі Алейчанкі. Аўтар ёміста апісала сябе некалькімі сказамі: “Захапляецца жывапісам, музыкай ды міфалогіяй. Любіць трапляць у “памежнае становішча”, падарожнічаць і спрачацца з цікавымі людзьмі. Не губляе надзею стаць такой, як марыла ў дзяцінстве”. Дэбютная кніга маладой паэткі такая ж небанальная, як і яна сама. На старонках зборніка чытачы знойдуць як спавядальную, інтымную лірыку, так і філасофскія, постмадэрнісцкія творчыя пошукі. Тут ёсць асабістыя думкі і эмоцыі аўтара, выражаныя ў паэтычным слове, а таксама яе пераклады вершаў літаратараў розных краін: Эквадора, Непа­ла, Удмурціі, Туркменістана, Кітая.